**Elisabetta ("Betty") Pierazzo**, nada en Noale (Italia) o 4 de xullo de 1963 e finada o 15 de maio de 2011, foi unha experta en ciencias planetarias naturalizada estadounidense. Especializouse en modelización de impactos de meteoritos e nos seus posibles efectos sobre a aparición de vida extraterrestre no sistema solar.

Traxectoria
-----------

Pierazzo naceu Italia e trasladouse aos Estados Unidos en 1989, e ao ano seguinte asistiu en Tucson ás clases para graduarse no Departamento de Ciencias Planetarias da Universidade de Arizona, na que obtivo o doutoramento en 1997, sendo distinguida a súa tese co Premio Gerard P. Kuiper Memorial.

Tras doutorarse, continuou na mesma universidade como investigadora asociada, e en 2002 incorporouse ao *Planetary Science Institute*, institución na que permaneceu polo resto da súa vida.

Compaxinou o seu labor docente na universidade cos seus traballos de investigación científica, entre os que destacan a modelización de impactos de meteoritos en todo o sistema solar e os seus efectos astrobiolóxicos e ambientais na Terra e en Marte. Tamén proporcionou información detallada sobre o impacto de Chicxulub, probable causante da extinción dos dinosauros, e investigou as características e o espesor da capa de xeo da lúa de Xúpiter Europa. No campo da exobioloxía, analizou a chegada de compostos orgánicos de orixe cometaria aos planetas e á lúa Europa, así como os sistemas hidrotermais subsuperficiais causados por impactos de aerólitos en Marte como posibles contornas favorables para a aparición de vida.

Como entusiasta divulgadora da astronomía, interveu nun documental en tres partes do National Geographic dedicado ao cráter Barringer, o famoso impacto meteorítico localizado no deserto de Arizona.

Na súa condición de experta en impactos meteoríticos e exobioloxía, colaborou asiduamente con distintos comités da NASA, exercendo tamén como editora asociada do *Meteoritics and Planetary Sciences*, intervindo na organización en 2007 do *Congreso da Asociación Meteorítica* celebrado en Tucson.

Faleceu en Tucson en 2011, vítima dun cancro que se lle diagnosticou seis meses antes do fatal desenlace. Estaba casada con Keith Powell.

Eponimia
--------

* O cráter lunar Pierazzo leva este nome na súa memoria.
* O asteroide (15339) Pierazzo tamén conmemora o seu nome.

Notas
-----

1. 1 2  "Memorial for Elisabetta (Betty) Pierazzo". *Planetary Science Institute* (en inglés/italiano). 9 de setembro de 2011. Consultado o 23 de novembro de 2017.
2. 1 2  Sykes, Mark V. "Elisabetta Pierazzo (1963-2011)". *American Astronomical Society* (en inglés). Arquivado dende o orixinal o 01 de decembro de 2017. Consultado o 23 de novembro de 2017.
3. ↑  Stiles, Lori (12 de febreiro de 2009). "Tucson Space Scientists Part of New National Geographic Special". *The University of Arizona* (en inglés). Consultado o 24 de novembro de 2017.
4. ↑  Web de jpl. "(15339) Pierazzo".

Véxase tamén
------------

### Outros artigos

* Cráter de Chicxulub
* Cráter Barringer

### Ligazóns externas

* Elisabetta "Betty" Pierazzo Obituary. (Legacy.com)

|  |  |
| --- | --- |
| Control de autoridades | 
* Wd: Q43469896
* WorldCat
* VIAF: 56552598
* GND: 1011976005
* ICCU: RT1V015789
* ISNI: 0000 0000 4956 7252
* LCCN: nr2003012437
* NTA: 39773042X
* SUDOC: 168238764

 |